**RELACION SHPJEGUES**

**PËR PROJEKT-LIGJIN**

**“PËR DISA SHTESA DHE NDRYSHIME NË LIGJIN NR. 61/2012 ‘PËR AKCIZAT NË REPUBLIKËN E SHQIPËRISË’, TË NDRYSHUAR”**

1. **QËLLIMI I PROJEKT-AKTIT DHE OBJEKTIVAT QË SYNOHEN TË ARRIHEN**

Projektligji propozohet në zbatim të neneve: 78, 83, pika 1 dhe 155 të Kushtetutës dhe synon të ndryshohjë nivelin e akcizës së cigareve që përmbajnë duhan, për vitin 2018.

Konkretisht, në kalendarin aktual të Shtojcës nr. 1 që i bashkëlidhet ligjit, akciza për cigaret që përmbajnë duhan, për vitin 2018 është parashikuar të jetë në nivelin 5750 lekë/1000 copë. Me këtë projektligj propozohet që akciza për cigaret që përmbajnë duhan për vitin 2018 të jetë në nivelin 5850 lekë/1000 copë.

1. **VLERËSIMI I PROJEKT-AKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Projektligji është parashikuar në Programin e Përgjithshëm Analitik të Projekt-akteve për vitin 2017, të miratuar me Vendimin nr. 57, datë 3.2.2017 “Për miratimin e programit të përgjithshëm, analitik, të projektakteve, që do të paraqiten për shqyrtim në Këshillin e Ministrave gjatë vitit 2017”.

1. **ARGUMENTIMI I PROJEKT-AKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Projektligji që propozohet për miratim, parashikon rishikimin e nivelit të akcizës së cigareve për vitin 2018, nga 5750 lekë/1000 copë që ishte parashikuar në kalendar, në 5850 lekë/1000 copë.

Ishte:

|  |  |  |  |
| --- | --- | --- | --- |
| T200  Cigare që përmbajnë duhan | 24 02 20 | Cigare që përmbajnë  duhan | **5500 lekë/1000 copë**  Në 1 janar 2018 5750 lekë/1000 copë  Në 1 Janar 2019 6000 Lekë/ 1000 copë  Në 1 Janar 2020 6250 Lekë/1000 copë  Në 1 Janar 2021 6500 Lekë/1000 copë |

Propozohet:

|  |  |  |  |
| --- | --- | --- | --- |
| T200  Cigare që përmbajnë duhan | 24 02 20 | Cigare që përmbajnë  duhan | **Në 1 janar 2018 5850 lekë/1000 copë**  Në 1 Janar 2019 6000 Lekë/ 1000 copë  Në 1 Janar 2020 6250 Lekë/1000 copë  Në 1 Janar 2021 6500 Lekë/1000 copë |

**Argumentimi i Propozimit:**

1. Në krahasim me vendet e rajonit Shqipëri dhe Kosova aplikojnë vetëm akcizë mbi sasinë dhe jo mbi vlerën e cigareve dhe norma e akcizës është më e vogël me përjashtim të Maqedonisë.

Më poshtë paraqiten normat e akcizës në rajon dhe Shqipëri.

|  |  |
| --- | --- |
| Shteti | Akciza per Euro/1000 cope 2017 |
| **Shqiperi** | **41 (43.8/2018)** |
| **Kosove** | **43 (45/2018)** |
| **Mali i Zi** | **77.2** |
| **Maqedoni** | **26.5** |
| **Serbi** | **56.4** |

1. Me qëllim përafrimin e mëtëjshëm me Direktivën e BE 2011/64 e cila përcakton nivelin minimal të akcizës për cigaret të pakten 90 euro për 1000 cigare, riskedulimi i rritjes siguron një politikë të qëndrueshme taksimi sipas standarteve të BE-së.
2. Vihet re që përqindja e akcizës në çmimin përfundimtar të cigareve zë një peshë më të vogël në krahasim me vendet e tjera të rajonit. Përqindja e akcizës në çmimin me pakicë të cigareve në Shqipëri dhe vendet e rajonit është si më poshtë:

|  |  |  |  |  |  |
| --- | --- | --- | --- | --- | --- |
| Pesha e taksës së Akcizës në çmimin e cigareve në Shqipëri dhe në Vendet e Rajonit | | | | | |
| Vendet | **Çmimi i cigareve në euro** | **Përqindja e totalit të taksave në çmimin e shitjes** | **Përqindja e Akcizës specifike** | **Përqindja e Akcizës Ad Valorem** | **Total (%) akcize ndaj cmimit** |
| Shqipëri | 1.5 | 66.3 | 47.8 | 0 | 47.8 |
| Mal i Zi | 1.56 | 74.8 | 25.9 | 33 | 58.9 |
| Maqedoni | 1 | 71.1 | 46.8 | 9 | 55.8 |
| Serbi | 1.64 | 77.7 | 28 | 33 | 61 |
| Kosovë | 1.6 |  | 53.7 |  | 53.7 |
| Greqi | 3.69 | 80.6 | 41.3 | 20 | 61.3 |
| Bullgari | 2.31 | 83.2 | 28.6 | 38 | 66.6 |
| Rumani | 3.30 | 71.8 | 41.2 | 14 | 55.2 |
| Kroaci | 2.96 | 77.2 | 19.2 | 38 | 57.2 |
| Bosnje Herzegovina | 2.12 | 84.3 | 26.7 | 42 | 68.7 |

*Burimi: World Health Organization*

1. Rritja e akcizës për cigaret është një nga politikat e përdorura për frenimin dhe uljen e konsumit të cigareve nga popullata si produkt me efekte negative në shëndet duke rritur çmimin e shitjes së tyre.

Efekti në të ardhurat e buxhetit e shtetit parashikohet të jetë + 1,097 milionë lekë.

1. **VLERËSIMI I LIGJSHMËRISË, KUSHTETUESHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projektligji është në harmoni me legjislacionin shqiptar në fuqi dhe mbështetet në nenet: 78, 83, pika 1, dhe 155 të Kushtetutës.

1. **VLERËSIMI I SHKALLËS SË PËRAFRIMIT ME ACQUIS COMMUNAUITAIRE (PËR PROJEKT-AKTET NORMATIVE)**

Projektligji synon të afrojë përputhshmërinë e këtij ligji me akte të legjislacionit të Bashkimit Europian. Tabela e përputhshmërisë bashkëlidhur këtij relacioni.

1. **PËRMBLEDHJE SHPJEGUESE E PËRMBAJTJES SË PROJEKT-AKTIT**

Projektligji përbëhet nga 2 nene.

Në nenin 1, të projektligjit parashikohet ndryshimi i shkallës së taksimit me akcizë për cigaret që përmbajnë duhan, e cila më 1 Janar 2018 bëhet 5850 lekë/1000 copë, nga 5750 lekë/ 1000 copë që është aktualisht.

Në nenin 2, të projektligjit parashikohet hyrja në fuqi e ligjit më 1 janar 2018.

1. **INSTITUCIONET DHE ORGANET QË NGARKOHEN ME ZBATIMIN E AKTIT**

Për zbatimin e projektligjit ngarkohet Ministria e Financave dhe Ekonomisë dhe Drejtoria e Përgjithshme e Doganave.

1. **MINISTRITË, INSTITUCIONET DHE PERSONAT DHE QË KANË KONTRIBUAR NË HARTIMIN E PROJEKT-AKTIT**

Institucioni propozues i projektligjit është Ministria e Financave dhe Ekonomisë. Projektligji do t’i dërgohet për mendim Ministrisë së Drejtësisë, Ministrisë për Evropën dhe Punët e Jashtme, Ministrit të Shtetit për Mbrojtjen e Sipërmarrjes dhe Ministrisë së Shëndetësisë dhe Mbrojtjes Sociale.

1. **RAPORTI I VLERËSIMIT TË TË ARDHURAVE DHE SHPENZIMEVE BUXHETORE.**

Në total, efektet në buxhetin e shtetit nga parashikimet e këtij projektligji, vlerësohen të jenë në masën rreth +1,097 milionë lekë.

**MINISTËR**

**ARBEN AHMETAJ**